Teuvan Pallo

Teuvan Pallo (TePa) on 6. lokakuuta 1978 perustettu teuvalainen jalkapalloseura. Teuvan Pallon miesten edustusjoukkue fuusioitui kaudeksi 2009 Kaskö IK:n kanssa ja joukkue pelasi Nelosta. Kaudella 2009 KaIK/TePa onnistui Suomen Cupin 4. kierroksella voittamaan Ykkösessä pelaavan PS Kemin yltäen näin seurahistoriansa komeimpaan voittoon. Yhteistoiminta Kaskö IK:n kanssa ei kuitenkaan toiminut pidemmän päälle ja se loppui kauden 2010 päätteeksi, jonka jälkeen TePa on pelannut omalla joukkueellaan. Nykyään Teuvan Pallo pelaa Miesten Vitosessa. Seuralla on miesten joukkueen lisäksi pari juniorijoukkuetta sekä pallokoulu 4-6-vuotiaille.
Kutonen (2019).
Vuonna 2019 TePan edustusjoukkue teki paluun yhden välivuoden jälkeen ja se pelasi Kutosessa. Teuvan Pallo sijoittui Vaasan alueen 1 lohkossa ensimmäiseksi voitettuaan 8 ottelua ja pelaamalla kerran tasan. Vaasan alueen yläloppusarjassa TePa sijoittui toiseksi SJK-j-Apollon jälkeen. Molempien joukkueiden saldo yläloppusarjasta oli sama (7 voittoa, 1 tasapeli ja 1 häviö), joten sarjan voitto ratkesi maalieron turvin Apollon eduksi. SJK-j-Apollo ei kuitenkaan ottanut vastaan sarjanousuun oikeuttavaa paikkaa, joten sitä tarjottiin yläloppusarjan toiseksi sijoittuneelle Teuvan Pallolle. Tämän ansiosta TePa nousi Vitoseen kaudeksi 2020.
Vuonna 2019 TePa otti osaa myös Regions Cup:piin ja kohtasi 1. kierroksella Lapuan Virkiän edustusjoukkueen vieraskentällä. Ottelu päättyi Virkiän 9-2 voittoon. TePan molemmat maalit teki Juuso Koivuniemi.
Vitonen (2020-2022).
Vuonna 2020 TePa pelasi Miesten Vitosessa läntisen alueen C1 lohkossa. Maailmanlaajuisen koronavirus pandemian lyhentämällä kaudella pelaattiin 11 ottelun yksinkertainen sarja. TePa taisteli läpi kauden C1 lohkon tasaisessa keskikastissa ja sijoittui lopulta seitsemänneksi voitettuaan 5 kertaa, pelaten kerran tasapelin ja häviten 5 ottelua. Joukkueen parhaana maalintekijänä toimi Juuso Koivuniemi 8 osumallaan 10 pelatussa ottelussaan. Kaudella tehtiin myös historiaa, sillä seuralegenda Aulis Törmä pelasi TePa:n riveissä jo kuudennella eri vuosikymmenellä. Ensimmäistä kertaa Törmä edusti Teuvan Palloa vuonna 1979.
Vuonna 2021 teuvalaiset jatkoivat siitä, mihin edellisellä kaudella jäivät ja aloittivatkin kauden tasaisen hyvillä otteillaan. Kauden ensimmäisestä 7 ottelusta TePa keräsi 14 pistettä. Lopulta TePa varmisti yläloppusarjapaikan kauden viimeisessä lohko-ottelussaan SuSi:a vastaan voittaen vieraskentällä 0-2. TePa sijoittu lohko C1:n viidenneksi 18 pisteellä ja maalierolla 26-19. Yläloppusarjassa TePa taipui viidesti ja täten jäi yläloppusarjan viimeiseksi eli kuudenneksi. Loppukaudesta TePa kärsi pelaajapulasta, joka näkyi auttamatta joukkueen pelisuorituksissa. Joukkueen parhaana maalintekijänä toimi Juuso Koivuniemi 6 osumallaan 13 pelatussa ottelussaan.
Kaudella 2022 TePa jatkaa Miesten Vitosessa läntisen alueen C1 lohkossa. Tarkoituksena on pelata kaksikertainen sarja, joka sisältää 22 ottelua. Teuvan Pallo solmi yhteistyösopimuksen Kutosessa pelaavan Kauhajoen Karhun kanssa.Kausi oli haastava, sillä joukkue kärsi pelaajapulasta läpi kauden. Tästä syystä TePa joutui antamaan kesällä yhden luovutusvoiton. Maaliero 29-95 kertoo kaiken oleellisen kauden kulusta. Kauden paras maalintekijä jälleen Juuso Koivuniemi 10 maalillaan 16 ottelussaan. Joukkueen kohtalona kauden päätteeksi oli putominen Kutoseen seuraavalle vuodelle.